Advokat Niels Fjeldberg, der repræsenterer Solhaven-forstander Søren Virenfeldt og 10 tidligere ansatte, har mandag politianmeldt op mod 20 personer for falske vidnesbyrd.

Falsk anklage, falsk forklaring i retten og afpresning. Det er disse tre paragraffer der er i spil i de op mod 20 anmeldelser advokat Niels Fjeldberg de næste to uger vil indgive til politiet på vegne af sin klient Søren Virenfeldt og 10 tidligere ansatte ved Solhaven. Virenfeldt og de 10 tidligere ansatte blev 28. januar i år pure frifundet ved Retten i Aalborg. De var i 72 anklagepunkter tiltalt for systematisk vold og mishandling af tidligere anbragte unge og det er mange af dem, der nu bliver politianmeldt. - Jeg har gået dommen igennem med tættekam, og i de forhold, hvor retten direkte har tilsidesat vidneforklaringer, vil der blive foretaget anmeldelse om afgivelse af falsk forklaring for retten, siger Niels Fjeldberg til Ritzau. - Det her handler ikke bare om, at det er ord mod ord. Retten har flere steder i dommen direkte tilsidesat forklaringer som utroværdige. Blandt andet har retten tilsidesat en forklaring fra et vidne om en episode, som vidnet ikke har kunnet se fra det sted i bygningen, hvor han befandt sig, siger Niels Fjeldberg. Sagen mod Solhaven startede for omkring tre og et halvt år siden og der blev holdt over 50 retsmøder inden alle tiltalte blev frikendt. Anklagemyndigheden besluttede derefter ikke at anke sagen. Niels Fjeldberg oplyser også at han mandag har fremsendt erstatningskrav på vegne af Søren Virenfeldt og sine 10 klienter. Kravet, der er rettet mod Nordjyllands Politi er ikke gjort endeligt op, og det endelige beløb vil ikke blive offentliggjort. Advokaten oplyser dog at der er tale om et krav i millionklassen.